KIRJALLINEN KYSYMYS E-1419/02

esittäjä(t): Erik Meijer (GUE/NGL) komissiolle

(23. toukokuuta 2002)

Aihe: Diabeteksen toteamisesta johtuva joukkoliikenneajokortin uusimisen hylkääminen ja siitä aiheutuva ammattikuljettajien pakkotyöttömyys

1. Onko komissio tietoinen, että ammattikuljettajien joukkoliikenneajokorttia ei joissain tapauksissa pidennetä, jos kuljettajan on todettu sairastavan diabetesta, ja että sen jälkeen diagnosoidaan silmäsairaus (retinopatia), minkä vuoksi kyseisen henkilön katsotaan olevan kykenemätön harjoittamaan ammattiaan mahdollisten komplikaatioiden vuoksi, vaikka hänen näkökykynsä on täysin riittävä?

2. Voiko komissio vahvistaa, että käytännössä ammattikuljettaja voidaan asettaa diabeteksen vuoksi ajokieltoon, minkä seurauksena hänet voidaan irtisanoa, koska hän ei enää täytä ammatin harjoittamisen edellytyksiä? Millä perusteella näin tehdään?

3. Ovatko tätä koskevat säännökset samat kaikissa EU:n jäsenvaltioissa vai eroavatko ne eri jäsenvaltioissa? Onko oikein, että tällaisissa tapauksissa voidaan ajokortin uusimisen hylkäyksen seurauksena viitata yhteisön lainsäädäntöön?

4. Jos käytännössä on mahdollista kieltää sellaista diabetesta sairastavaa kuljettajaa tekemästä työtään, jolla on silmälääkärin mukaan riittävä näkökyky, onko tällaisesta liikenneturvallisuuden lisäyksestä saatava hyöty niin suuri, että sillä voidaan perustella pakkotyöttömyys ja uudelleenkoulutuksen välttämättömyys?

5. Mahdollistavatko lisääntyvä eri liikennemuotojen erottelu, rekka-autojen varustaminen kuolleen kulman peileillä ja rekka-auton kuljettajien ajoaikaa koskevat rajoitukset sen, että aikaisemmin lääketieteellisin perustein riskitekijöiksi luokitellut kuljettajat voidaan integroida uudestaan työelämään?

6. Onko komissio valmistelemassa aloitteita tämän ryhmän kuljettajien suojelemiseksi ilman pakottavia syitä tapahtuvalta pakkotyöttömyydeltä tai onko se valmis ryhtymään tällaisiin aloitteisiin?

Loyola de Palacion komission puolesta antama vastaus

(3. heinäkuuta 2002)

1. 3. Komissio pyytää parlamentin jäsentä tutustumaan lukuisiin aihetta koskeviin vastauksiin, jotka se on antanut yhteisön ajokortista 29. heinäkuuta 1991 annetun neuvoston direktiivin 91/439/ETY(1) antamisen jälkeen ja etenkin vastauksiin, jotka komissio on antanut Piia-Noora Kaupin kirjalliseen kysymykseen E-1462/01(2) ja Chris Daviesin kirjalliseen kysymykseen E-1295/00(3).

4. ja 5. Mainitun direktiivin liitteessä III vahvistetaan ajoneuvojen kuljettamiseen vaadittavan fyysisen ja henkisen suorituskyvyn vähimmäisvaatimukset, jotka perustuvat asiantuntijalausuntoihin. Diabetesta koskevasta vaatimuksesta käy selvästi ilmi, ettei ajokorttia voida antaa tai uudistaa sellaiselle kuorma-auton- tai linja-autonkuljettajalle, jolla on diagnosoitu diabeteksen lisäksi retinopatia. Diabeteksen aiheuttama tukehtumisriski ja mahdollisuus menettää näkö kokonaan tai osaksi retinopatian vuoksi oikeuttavat tämän rajoittavan lähestymistavan. Nk. kuolleet kulmat poistavien sivupeilien käyttöönotto tai ajoajan rajoittaminen eivät vähennä edellä mainittua riskiä eivätkä mahdollista joustamista tästä vaatimuksesta.

6. Komissio ei aio muille julkisen liikenteen käyttäjille mahdollisesti aiheutuvien todellisten riskien vuoksi toteuttaa toimia tällä alalla. Se sitoutuu kuitenkin laatimaan säännöllisesti fyysistä suorituskykyä koskevia selvityksiä ja kuulemaan säännöllisesti ajokorttia koskevan komitean asiantuntijoita saadakseen jatkuvasti tietoa alalla tapahtuneesta tieteellisestä tai teknisestä edistymisestä.

(1) EYVL L 237, 24.8.1991.

(2) EYVL C 350 E, 11.12.2001.

(3) EYVL C 72 E, 6.3.2001.